Дунейм щыхъыбархэр
ЕгъэджакIуэ мелуанищым нэблагъэ
2017 гъэм къызэрабжамкIэ, Китайм исщ цIыху мелард 1,4-рэ хуэдиз икIи щыпсэухэм я бжыгъэмкIэ дуней псом бжьыпэр щызыIыгъыр аращ.
Иужьрей илъэсхэм а къэралым гулъытэ хэха хуищI хъуащ егъэджэныгъэм. Илъэс блэкIам и кIэм ирихьэлIэу КНР-м цIыхухэм щIэныгъэ егъэгъуэтынымкIэ и министерствэм къита бжыгъэхэм къызэрагъэлъэгъуамкIэ, а къэралым щолажьэ егъэджакIуэ мелуанищым нэблагъэ. ЕгъэджакIуэ мелуани 2,5-рэ хуэдиз пэщIэдзэ, курыт школхэм, мин 420-м щIигъур сабий садхэм щолажьэ. ЕгъэджакIуэ псоми я процент 58,3-м я ныбжьыр илъэс 40-м фIэкIыркъым.
Гулъытэ хэха зыхуащIхэм ящыщщ нэхъ хуэмыщIауэ псэухэр зыдэс жылэхэр. Я щIэныгъэ программэм ипкъ иткIэ, егъэджакIуэ мини 10 ягъэкIуащ абы и лъэныкъуэкIэ нэхъ зытегузэвыхь щIыпIэхэм. Апхуэдэ къалэхэм, къуажэхэм щыпсэухэм я щIэныгъэм хагъэхъуэнымкIэ Iэмал псори къыхузэрагъэпэщ, а щIыпIэ пхыдзахэм еджапIэ нэхъыщхьэхэр къэзыуха IэщIагъэлIхэр ягъакIуэ. ЖыпIэнурамэ, къэралым нэхъри зегъэужьыным лъабжьэ быдэ къыхузэрагъэпэщ Китайм и иджырей унафэщIхэм.
Жейм мыхьэнэшхуэ иIэщ
ЦIыхухэм я Iуэху еплъыкIэхэр зэгъэщIэнымкIэ урысейпсо центрым къызэритамкIэ, ди къэралым щыпсэухэм я процент 40-р жейкIэ иримыкъуауэ къотэдж пщэдджыжь къэс.
IэщIагъэлIхэм къызэрабжамкIэ, зы тхьэмахуэ зэхуакум къриубыдэу цIыхум сыхьэт 16 хуэдиз и жеигъуэ зэманым щыщу хурикъуркъым. Дэтхэнэ цIыху балигъри зы жэщ-махуэм къриубыдэу сыхьэтиблкIэ жеин хуейщ. Зи ныбжь нэхъ хэкIуэтахэр сыхьэтихми ирикъунущ.
ЦIыхур жейкIэ иримыкъуным гу-лъынтхуэ узыфэхэр къыхэкIынкIэ хъунущ. СыхьэтитхукIэ фIэкIа мыжейхэм лъыдэуей, фошыгъу узыфэхэр къахуэкIуэнкIэ шынагъуэщ, я иммунитетыр нэхъ тIасхъэ мэхъури, узыфэхэр нэхъ щIэх къаубыд, жаIэ дохутырхэм.
Тхьэмахуэм къриубыдэу къамыжея сыхьэт бжыгъэхэр зыгъэпсэхугъуэ махуэхэм ирагъэкъужу къалъытэ цIыхухэм.
«Ар IэмалыфIу зи гугъэхэр щоуэ, - жеIэ Москва дэт Япэ къэрал медицинэ университетым псантхуэ узыфэхэмрэ нейрохирургиемкIэ и кафедрэм и доцент, а еджапIэ нэхъыщхьэм къепхауэ лажьэ клиникэ сымаджэщ №3-м жейм и медицинэмкIэ и къудамэм и унафэщI Полуэктов Михаил. - Жеигъуэ блэбгъэкIа псори пхуригъэкъужынукъым. Апхуэдэу щытми, зыгъэпсэхугъуэ махуэхэм, Iэмал зэриIэкIэ, нэхъыбэрэ жеин хуейщ, тхьэмахуэ псом цIыхум и псантхуэм къытехьэлъахэр зыщхьэщихыжын щхьэкIэ».
Аращи, жейм мыхьэнэшхуэ иIэщ цIыхур узыншэу псэунымкIэ икIи абы хуэфащэ гулъытэ хуэдмыщIыныр щыуагъэшхуэщ.
НОБЭ
СПИД узыфэр зыпкърытхэм ящымымэхъэшэным и дунейпсо махуэщ
Гуапагъэ зэжеIэным и дунейпсо махуэщ
Граждан зыхъумэжыныгъэм и дунейпсо махуэщ
УФ-м Къэрал кIуэцI IуэхухэмкIэ и министерствэм и эксперт-криминалистым и махуэщ
Къэзахъстаным щагъэлъапIэ фIыщIэ щIыным и махуэр
Корее Республикэм и лъэпкъ махуэшхуэщ – щхьэхуит зэрыхъуар ягъэлъапIэ. 1919 гъэм къэралым и цIыхубэр къызэрыIэтри, Японием къыгуэкIауэ щытащ.
Босниемрэ Герцеговинэмрэ я щхьэхуитыныгъэм и махуэщ
1555 гъэм Нострадамус (и цIэ дыдэр Мишель де Нотрдамщ) тхьэгурымагъуэм къыдигъэкIащ къэхъуну-къэщIэнухэр къыщигъэлъэгъуа и тхылъыр.
1565 гъэм Бразилием къыщызэрагъэпэщащ португалхэм я егъэзыпIэ - Рио-де-Жанейрэ зыфIащар.
1762 гъэм Урысейм и пащтыхь Пётр Ещанэм Iэ щIидзащ пщыхэм Iэмал имыIэу къэрал къулыкъу ящIэн хуейуэ яхуэзыгъэуву щыта хабзэр къутэжыным теухуа унафэм.
1790 гъэм США-м япэу щабжащ абы цIыхуу щыпсэур. Абы щыгъуэ къэралым ист цIыху 3929214-рэ.
1810 гъэм император Александр Езанэм Абхъазыр Урысейм къыхагъэхьэну унафэ ищIащ.
1869 гъэм химик цIэрыIуэ Менделеев Дмитрий пкъыгъуэхэм я таблицэ зэхэлъхьэн иухащ икIи ар къыдэгъэкIыным яужь ихьащ.
1873 гъэм Ремингтонхэ я фабрикэм (США) къыщыщIагъэкIыу щIадзащ зэрыбкIэ зэрытрадзэ япэ машинкэр. Ар къагупсысат Шоулз Кристоферрэ Глидден Джозефрэ.
1881 гъэм Урысейм и император Александр ЕтIуанэр яукIащ.
1947 гъэм лэжьэн щIидзащ Дунейпсо Валютэ Фондым.
1954 гъэм США-м Бикини щIыналъэм щигъэунэхуащ водороднэ бомбэр, мегатоннэ 15 зи лъэщагъыр. Абы щыгъуэ хэкIуэдат цIыху минхэр. Маршалловы хытIыгухэм я щIыналъэхэм абы щыгъуэ трихьа радиоактивнэ фIейхэм а щIыпIэхэм ущыпсэункIэ Iэмал зимыIэ ищIауэ иджыри къэс апхуэдэу щытщ.
1995 гъэм Москва, щыпсэу унэм и щIыхьэпIэм деж, щаукIащ теленэтынхэр езыгъэкIуэкIыу щыта Листьев Влад.
1996 гъэм Амур областым «Свободный» зыфIаща космодром къыщызэрагъэпэщащ. Ар 2007 гъэм зэхуащIыжащ.
2011 гъэм «Полицэм теухуауэ» Федеральнэ законым къару игъуэтащ.
1922 гъэм къалъхуащ Израилым и премьер-министру щыта, Нобель и саугъэтыр зыхуагъэфэща Рабин Ицхак.
1937 гъэм къалъхуащ композитор, дирижёр, СССР-м и цIыхубэ артист, Совет Союзым и Къэрал саугъэтыр зрата Догэ Евгений.
1938 гъэм къалъхуащ актёр, Украинэм и цIыхубэ артист Брондуков Борислав.
1944 гъэм къалъхуащ РСФСР-м и цIыхубэ артисткэ, УФ-м и Къэрал саугъэтыр зрата Купченкэ Иринэ.
1956 гъэм къалъхуащ УФ-м и Правительствэм и УнафэщIым и къуэдзэ - УФ-м и Президентым КъуэкIыпIэ Жыжьэ федеральнэ округым щиIэ лIыкIуэ Трутнев Юрий.
1956 гъэм къалъхуащ Литва Республикэм и Президент Грибаускайте Даля.
1961 гъэм къалъхуащ Къэрал къулыкъущIэ, Курган областым и губернатору щыта Кокорин Алексей.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 6 - 9, жэщым градус 1 - 2 щыхъунущ.
Лъэпкъ Iущыгъэ:
Къуийм и пыIэ щыгъупщэркъым.
Зыгъэхьэзырар ЖЬЭКIЭМЫХЪУ Маринэщ.
